## El Consell centralitza la contractació del subministrament elèctric de la Generalitat amb l’exigència de la garantia d’origen 100 % renovable

*** El Consell autoritza un acord marc per al proveïment d’energia elèctrica en els punts de consum de l’Administració autonòmica i el seu sector públic amb un valor estimat de 257,4 milions d’euros
* L’Executiu acorda la tramitació d’un contracte de subministrament de vacunes per a desenrotllar els programes de vacunació per import de 38,1 milions d’euros
* El Consell autoritza el conveni entre Sanitat i la Universitat Miguel Hernández d’Elx per a desenrotllar investigacions sobre salut mental**

El Consell ha aprovat un acord marc per a la contractació centralitzada del subministrament d’energia elèctrica en els punts de consum de l’Administració de la Generalitat, el seu sector públic instrumental i les entitats adherides, amb l’exigència que tota l’energia consumida per l’Administració valenciana siga 100 % verda i renovable.

En la compareixença posterior al Ple del Consell, celebrat a Santa Pola, la portaveu i consellera d’Hisenda, Ruth Merino, ha explicat que este acord marc, que s’adjudicarà mitjançant un procediment obert, té un valor estimat de 257,4 milions d’euros i tindrà una duració d’un any, prorrogable per un altre any més.

Com ha subratllat, l’elecció d’este procediment per part de la Conselleria d’Hisenda “permet la màxima concurrència de licitadors, possibilita l’obtenció de millors ofertes del mercat i afavorix la participació de les xicotetes i mitjanes empreses”. A més, se satisfà una de les prioritats del Consell: que l’energia consumida per l’Administració valenciana siga verda i renovable.

La idoneïtat de l’acord marc respon, d’altra banda, a la necessitat de consum d’energia elèctrica per a desenrotllar l’activitat quotidiana i els diferents servicis prestats per l’Administració de la Generalitat i el seu sector públic instrumental. Així mateix, està avalada per l’obligatorietat de la seua contractació en règim de mercat lliure, i suposa fomentar la lliure concurrència entre operadors autoritzats degudament.

**Subministrament de vacunes**

D’altra banda, el Consell ha autoritzat el segon contracte basat en l’acord marc estatal per a subministrar vacunes de calendari amb destinació als programes dirigits a la població infantil, persones adultes i grups de reg, amb un valor estimat de 38,1 milions d’euros.

La Comunitat Valenciana es va adherir en 2021 a este acord marc estatal subscrit pel Ministeri de Sanitat per a fixar les condicions de l’adquisició de vacunes de calendari i altres, per a òrgans determinats de contractació de l’Administració general de l’Estat, les ciutats de Ceuta i Melilla i diverses comunitats autònomes.

A través d’este expedient de contractació se seleccionaran les empreses que subministraran les dosis de vacunes perquè es puguen desenrotllar de manera eficaç els programes de vacunació a la Comunitat Valenciana. La previsió és que l’adjudicació es realitze en el segon semestre de 2024.

Entre les vacunes incloses en el calendari de vacunació infantil estan l’hexavalent (enfront de l’hepatitis B, tètanus, diftèria, tos ferina, pólio i haemophillus influenzae tipus b); la triple vírica (enfront de la pallola, rubèola i galteres), i les vacunes enfront de la varicel·la o enfront de l’hepatitis A i al rotavirus.

Per part seua, la vacunació en adults preveu, entre d’altres, l’administració de vacunes com l’hepatitis A, l’hepatitis B, el tètanus i la diftèria.

També en matèria sanitària, el Consell ha autoritzat el conveni de col·laboració entre la Conselleria de Sanitat i la Universitat Miguel Hernández d’Elx per a desenrotllar investigacions i programes de promoció de la salut mental i prevenció de malalties.

D’esta manera, Sanitat destina una subvenció de 50.000 euros per als programes d’investigació duts a terme per especialistes de la Universitat Miguel Hernández.

**Nomenaments**

Així mateix, el Consell ha aprovat el nomenament de Juan Antonio Pérez Sala com a director general de Vivenda, en substitució d’Ana Isabel Caballer Almela, que cessa per petició pròpia.

A més, ha acordat la designació d’Estefanía Martínez Martínez com a directora general de l’Entitat Valenciana de Vivenda i Sòl (EVha), ja que fins ara exercia Ernesto Fernández Pardo, que ha sigut nomenat, en este mateix ple, director general de la Indústria i Cadena Agroalimentària en la Conselleria d’Agricultura, Aigua, Ramaderia i Pesca.

Fecha: 03/09/2024